गुवाहाटी , 12 अक्टबर : एसिया हादरनि गेजेरावनो नैथि रेल साइटिं थाफानाय दालां बगिबिलआ हादरनि गेजेरावनो गंसे मख'जाथावना दालां जानानै दङ । गासै 4.94 कि : मिः गोलाव बगिबिल दालांजों थाफानाय रेल साइटिजों गाबोन समबारनिफ्राय राजधानी एक्सप्रेसआ खारजेनगोन । सुलुंनिफ्राय मिबथिनाय बादिब्ला , डिब्रुगड़निफ्राय जागायजेन्नानै गोदान दिल्लीसिम राजधानी एक्सप्रेसआ रावना होलांगोन । 02505 नम्बरनि राजधानी एक्सप्रेसआ गिबियै बगिबिल दालांनि गाहायाव थानाय रेल ट्रेकजों खारजेनगोन । बेनि उनाव फैगौ 15 अक्टबरआव गोदान दिल्लीनिफ्राय डिब्रुगड़सिम बे राजधानी एक्सप्रेसआनो फैफिनगोन होन्नानै सुलुङाव फोरमायदों । गाबोननिफ्राय खारजेन्नो गोनां राजधानी एक्सप्रेसआ हादरनि मोन 23 रेल स्टेसनफोराव लाखिनाय जागोन । मख'नो गोनांदि , भारतनि गाहाय मन्थ्रि नरेन्द्र मदिआ आसामनि मख'जाथावना आरो एसिया हादरनि गेजेरावनो नैथि गोलावसिन बगिबिल दालांखौ थांनाय 2018 नि 2 डिसेम्बरखालि थामहिनबा आगुनि गाहाय मन्थ्रि अटल बिहारी बाजपेयीनि जोनोम सानआव बेखेवनानै होदों । बे बगिबिल दालांखौ गासै 5.900 कौटि रांनि बाजेटजों हिन्दुस्तान कनस्ट्राक्सन कम्पानीआ बानायफुदोंमोन । गिबि खेब बगिबिल दालांजों खारजेन्नो लानाय राजधानी एक्सप्रेसनि गेजेरजों हादरनि गुबुन गुबुन राइज्योफोराव एबा जायगासिम दावबायलांनायनि फार्से आसामनि सुबुंफोरा मोजां खाबुखौ मोन्नो हागोन । बेनि अनगायैबो बगिबिल दालाङा भारतीय सान्थ्रिफोरनि थाखाय जोबोद गोनांथार जादों । मानोना अरुनाचल प्रदेशनि सिमना ओन्सोलाव थानाय चीनजों दावहा जायोब्ला बे दालांखौ सान्थ्रिफोरा थि समावनो गोनांथारै बाहायनो हागोन । आसामनि गिबि मन्थ्रि सर्बानन्द सनवाल आरो राइज्यो बेंगिरि जगदिश मुखिआ बै समनि बेखेवनाय समाव गाहाय मन्थ्रि नरेन्द्र मदिजों लोगोसेयै बगिबिल दालाङाव थाबायनानै साफ्रोमखौबो थुलुंगाखां होनो हादों । 
दिनैनिफ्राय बगिबिल दालांजों राजधानी एक्सप्रेस खारसिगोन